Predkladacia správa

Návrh Rozvojového programu priorít verejných prác na roky 2005 až 2007 (ďalej len návrh RPPVP na roky 2005 až 2007) predkladá minister výstavby a regionálneho rozvoja SR na rokovanie vlády Slovenskej republiky na základe zákona Národnej rady Slovenskej republiky č. 254/1998 Z. z. o verejných prácach.

Podkladmi pre vypracovanie predloženého návrhu boli Rezortné rozvojové programy na roky 2005 až 2007 a Rozvojové programy krajov na roky 2005 až 2007. Návrh RPPVP    na roky 2005 až 2007 vychádza z Rozvojového programu priorít verejných prác na roky 2004 až 2006, rešpektuje Východiská štátneho rozpočtu na rok 2005 a Strednodobý finančný výhľad do roku 2005  Ministerstva financií SR.

Návrh RPPVP na roky 2005 až 2007 je spracovaný v intenciách zákona o verejných prácach. Zároveň v novom poňatí je prepojený na Národný rozvojový plán, sektorové operačné programy (ďalej len SOP) Priemysel a služby a Poľnohospodárstvo a rozvoj vidieka a operačný program (ďalej len OP) Základná infraštruktúra. Je zostavený s cieľom napĺňania Programového vyhlásenia vlády SR smerom k štrukturálne postihnutým a ekonomicky slabým regiónom a zohľadňuje zámery štrukturálnej a regionálnej politiky Európske únie. 

Vyhodnotenie návrhu RPPVP na roky 2005 až 2007 je spracované z pohľadu dvoch základných kritérií:
1.	územného - preukazuje stav prípravy verejných prác s predpokladaným rokom začatia 2005 a v ďalších rokoch trojročného obdobia v rámci regiónov na úrovni NUTS II
2.	programového - preukazuje stav prípravy verejných prác s predpokladaným rokom začatia 2005 a 2006 so zameraním na napĺňanie SOP, OP, Kohézneho fondu a tiež bez väzby na zdroje EÚ a stav prípravy verejných prác s predpokladaným rokom začatia 2007, ktorý je už prvým rokom ďalšieho, pravdepodobne sedemročného plánovacieho obdobia Európskej únie.

Do medzirezortného pripomienkového konania bol materiál uvoľnený s tabuľkovou prílohou 1 korešpondujúcou s vyhodnotením návrhu RPPVP na roky 2005 až 2007 z hľadiska územného. Vyhodnotenie návrhu z pohľadu verejných prác spolufinancovaných so zdrojmi Európskej únie je spracované v časti C. 2. dôvodovej správy. So zámerom poskytnúť ucelený a maximálne podrobný prehľad o napĺňaní Národného rozvojového plánu a Rámca podpory spoločenstva bolo rozhodnuté materiál na rokovanie vlády SR doplniť o tabuľkovú prílohu (2) korešpondujúcu s vyhodnotením návrhu z hľadiska prípravy čerpania štrukturálnych fondov (ERDF) a Kohézneho fondu.  Stav pripravenosti verejných prác je prezentovaný v prílohe 3.

Vzhľadom na to, že materiál má preverovací charakter vo vzťahu k predkladateľom, doložka finančných, ekonomických, environmentálnych vplyvov a vplyvov na zamestnanosť nie je vyhotovená.

Návrh RPPVP na roky 2005 až 2007 prešiel medzirezortným pripomienkovým konaním. Pripomienky sú do materiálu zapracované. Na rokovanie vlády SR je predložený bez rozporov. 

Materiál bol dňa 28. júna 2004 prerokovaný v Porade ekonomických ministrov a odporúčaný na rokovanie vlády SR. 

Rade hospodárskej a sociálnej dohody bol návrh RPPVP na roky 2005 až 2007 predložený 15. 6. 2004. 

Materiál sa po prerokovaní vládou SR iným orgánom nepredkladá.